มหาดไทยมอบนโนบายรับการเลือกตั้ง ส.ส.ทั่วประเทศ  เน้นย้ำเจ้าหน้าที่ต้องวางตัวเป็นกลางทางการเมือง พร้อมแนะนำประชาชนใช้แอป ThaiD ช่วยอำนวยความสะดวกยืนยันตัวตนก่อนเข้าคูหา
พล.อ.อนุพงษ์ เผ่าจินดา รัฐมนตรีว่าการกระทรวงมหาดไทย มอบนโยบายในการเตรียมความพร้อมการเลือกตั้งสมาชิกสภาผู้แทนราษฎรและนโยบายสำคัญของกระทรวงมหาดไทยให้กับผู้ว่าราชการจังหวัดทั่วประเทศ อธิบดี ปลัดจังหวัด ปลัดกรุงเทพมหานคร และนายอำเภอ รวมกว่า 1,400 คน ในการประชุมสัมมนาเตรียมความพร้อมในการสนับสนุนการเลือกตั้งสมาชิกสภาผู้แทนราษฎรเป็นการเลือกตั้งทั่วไปพ.ศ. ๒๕๖๖ โดยเน้นย้ำถึงแนวทางการปฏิบัติหน้าที่ของเจ้าหน้าที่ประจำหน่วยเลือกตั้งกว่า  90,000 หน่วย ให้ปฏิบัติหน้าที่ด้วยความเป็นกลาง คำนึงถึงผลประโยชน์ของประเทศชาติเป็นหลัก  โดยในการปฏิบัติงานประจำหน่วยเลือกตั้งนั้นให้ประสานงานกับคณะกรรมการการเลือกตั้ง เพื่อให้ทราบแนวทางการปฏิบัติและข้อกฎหมายที่ชัดเจนและตรงกันทุกฝ่าย ขณะที่หน่วยงานด้านความมั่นคง ฝ่ายปกครอง ขอให้ดูแลรักษาความสงบเรียบร้อยอย่างเข้มงวดทั้งก่อนและหลังการเลือกตั้ง  รวมถึงการบังคับใช้กฎหมายระหว่างการเลือกตั้งให้เป็นไปโดยเรียบร้อย พร้อมย้ำให้ผู้ว่าราชการจังหวัดและนายอำเภอทำความเข้าใจกับสังคมว่า ไม่ว่าหน่วยงานใด ก็ไม่สามารถสั่งผู้ใต้บังคับบัญชานอกเหนือจากอำนาจหน้าที่ได้พล.อ.อนุพงษ์กล่าวเพิ่มเติมว่า ขอให้เจ้าหน้าที่ประชาสัมพันธ์ให้ประชาชนได้รับทราบถึงการใช้แอปพลิเคชัน ThaID เป็นทางเลือกในการแสดงหลักฐานยืนยันต่อเจ้าหน้าที่ เช่น บัตรประจำตัวประชาชนทะเบียนบ้าน  เพื่อยืนยันตัวตนก่อนใช้สิทธิ์เลือกตั้งในคูหาได้ด้านนายสุทธิพงษ์ จุลเจริญ ปลัดกระทรวงมหาดไทย กล่าวว่า งานทะเบียนราษฎร์เกี่ยวกับการแจ้งผู้มีสิทธิ์เลือกตั้งตามเขตต่าง ๆ ได้ดำเนินการเรียบร้อยแล้ว  ขณะนี้อยู่ระหว่างการรับแจ้งเหตุที่ไม่สามารถไปใช้สิทธิ์เลือกการตั้งได้ จึงขอให้หน่วยงานในสังกัดกระทรวงมหาดไทยทั้งในส่วนกลางและท้องถิ่น เร่งประชาสัมพันธ์ผ่านหอกระจายข่าวและสื่อต่างๆในชุมชน  ให้ช่วยกันตรวจสอบรายชื่อผู้มีสิทธิเลือกตั้งที่อาจตกหล่นหรือผิดพลาดเพื่อให้สำนักทะเบียนท้องถิ่นได้ดำเนินการแก้ไขให้ถูกต้อง